চার্লস ডারনিং

চার্লস এডওয়ার্ড ডারনিং (; ২৮ ফেব্রুয়ারি ১৯২৩ - ২৪ ডিসেম্বর ২০১২) ছিলেন একজন মার্কিন অভিনেতা। তিনি দুই শতাধিক চলচ্চিত্র, টেলিভিশন অনুষ্ঠান ও মঞ্চনাটকে অভিনয় করেন। তিনি "দ্য বেস্ট লিটল হোরহাউজ ইন টেক্সাস" (১৯৮২) ও "টু বি অর নট টু বি" (১৯৮৩) চলচ্চিত্রে অভিনয় করে শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন। এছাড়া তিনি "দ্য স্টিং" (১৯৭৩), "ডগ ডে আফটারনুন" (১৯৭৫), "টুটসি" (১৯৮২), "ডিক ট্রেসি" (১৯৯০) ও "ও ব্রাদার, হোয়ার আর্ট দো?" (২০০০) চলচ্চিত্রে অভিনয় করে প্রসিদ্ধি লাভ করেন। অভিনয় জীবন শুরুর পূর্বে তিনি দ্বিতীয় বিশ্বযুদ্ধে সেনা কর্মকর্তা ছিলেন।
ডারনিং ১৯২৩ সালের ২৮শে ফেব্রুয়ারি নিউ ইয়র্কের হাইল্যান্ড ফলসে জন্মগ্রহণ করেন। তার পিতা জেমস ই. ডারনিং (১৮৮৩ – আনু. ১৯৩৫) এবং মাতা লুইস (কুমারী নাম: লিওনার্ড; ১৮৯৪ – ১৯৮২) ওয়েস্ট পয়েন্টের ধোপানী ছিলেন। তার পিতা আইরিশ অভিবাসী ছিলেন এবং মাতাও আইরিশ বংশোদ্ভূত ছিলেন। তিনি তার পিতামাতার দশ সন্তানের মধ্যে নবম ছিলেন। তার বড় তিন ভাই – জেমস (রজার নামেও পরিচিত, ১৯১৫-২০০০), ক্লিফোর্ড (১৯১৬-১৯৯৪) ও জেরাল্ড (১৯২৬-২০০০) এবং এক বোন - ফ্রান্সেস (১৯১৮-২০০৬) বার্ধক্য পর্যন্ত বেঁচে ছিলেন; বাকিদের মধ্যে পাঁচ বোন শিশু অবস্থায় আরক্ত জ্বর ও গুটিবসন্তে মারা যান। ডারনিং ক্যাথলিক ধর্মবিশ্বাস নিয়ে বেড়ে ওঠেন।
ডারনিং পেশাদার বলরুম নৃত্যশিল্পী ছিলেন এবং অভিনয়শিল্পী হিসেবে কর্মজীবন শুরু করার সময় তিনি নিউ ইয়র্ক সিটির ফ্রেড অ্যাস্টেয়ার ড্যান্স স্টুডিওতে নৃত্য শিখাতেন। ১৯৫১ সালে একটি বারলেস্ক মঞ্চে সহকারী হিসেবে কাজ করার সময় একজন মদ্যপ অভিনেতার স্থলে তাকে সুযোগ দেওয়া হয়। এরপর তিনি স্টক কোম্পানির ৫০টি নাটকে এবং অসংখ্য অফ-ব্রডওয়ে মঞ্চনাটকে অভিনয় করেন। সে সময়ে তিনি দ্য পাবলিক থিয়েটার ও নিউ ইয়র্ক শেকসপিয়ার উৎসবের প্রতিষ্ঠাতা জোসেফ প্যাপের নজর কাড়েন। ১৯৬১ সালে থেকে শুরু করে তিনি শেকসপিয়ার উৎসবের অংশ হিসেবে ৩৫টি মঞ্চনাটকে অভিনয় করেন।
১৯৬৪ সালে "পুওর বিটোস" মঞ্চনাটকে অভিনয়ের মধ্য দিয়ে তার ব্রডওয়ে মঞ্চে অভিষেক ঘটে। এরপর তিনি ব্রডওয়েতে "ড্র্যাট! দ্য ক্যাট!" (১৯৬৫), "পাউস-ক্যাফে" (১৯৬৬), "দ্য হ্যাপি টাইম" (১৯৬৮), "ইন্ডিয়ান্স" (১৯৬৯)-এ অভিনয় করেন।
১৯৭২ সালে ডারনিং অফ-ব্রডওয়ে মঞ্চে "দ্যাট চ্যাম্পিয়নশিপ সিজন" মঞ্চনাটকে অভিনয় করে সেরা অভিনয়শিল্পী বিভাগে ড্রামা ডেস্ক পুরস্কার অর্জন করেন। পরিচালক জর্জ রয় হিল টনি পুরস্কার ও পুলিৎজার পুরস্কার বিজয়ী এই নাটকে তার অভিনয় দেখে মুগ্ধ হন এবং তাকে "দ্য স্টিং" (১৯৭৩) চলচ্চিত্রে অভিনয়ের প্রস্তাব দেন। পল নিউম্যান ও রবার্ট রেডফোর্ড অভিনীত একাডেমি পুরস্কার বিজয়ী এই চলচ্চিত্রে ডারনিং লেফটেন্যান্ট স্নাইডার চরিত্রে অভিনয় করে খ্যাতি অর্জন করেন। ১৯৭৫ সালে তিনি আল পাচিনোর সাথে "ডগ ডে আফটারনুন" (১৯৭৫) চলচ্চিত্রে সার্জেন্ট ইউজিন মোরেটি চরিত্রে অভিনয় করে শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কারের মনোনয়ন লাভ করেন। একই বছর তিনি "কুইন অব দ্য স্টারডাস্ট বলরুম" টিভি চলচ্চিত্রে অভিনয় করে সীমিত ধারাবাহিক বা চলচ্চিত্রে সেরা প্রধান অভিনেতা বিভাগে এমি পুরস্কারের মনোনয়ন লাভ করেন। পরের বছর তিনি এনবিসির সীমিত ধারাবাহিক "ক্যাপ্টেন্স অ্যান্ড দ্য কিং"-এ অভিনয় করে টেলিভিশন ধারাবাহিকে শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার ও হাস্যরসাত্মক বা নাট্যধর্মী ধারাবাহিকে পার্শ্ব অভিনেতার সেরা একক অভিনয় বিভাগে এমি পুরস্কারের মনোনয়ন লাভ করেন। এই দশকের শেষভাগে তার অভিনীত উল্লেখযোগ্য চলচ্চিত্র হল "দ্য হিন্ডেনবার্গ" (১৯৭৫); বার্ট ল্যাঙ্কেস্টারের সাথে "টোয়াইলাইট্‌স লাস্ট গ্লিমিং" (১৯৭৭); ও "হোয়েন আ স্ট্রেঞ্জার কলস" (১৯৭৯)। ১৯৭৯ সালে তিনি "দ্য মাপেট মুভি"-তে খল ভূমিকায় একটি রেস্তোরাঁর মালিক ডক হপার চরিত্রে অভিনয় করেন।
১৯৮০ সালে তিনি এটিকা কারাগারের দাঙ্গা ও এর পরিণতি নিয়ে নির্মিত টেলিভিশন চলচ্চিত্র "এটিকা"-য় কমিশনার রাসেল অসওয়াল্ড চরিত্রে অভিনয় করে সীমিত ধারাবাহিক বা বিশেষ অনুষ্ঠানে সেরা পার্শ্ব অভিনেতা বিভাগে প্রাইমটাইম এমি পুরস্কারের মনোনয়ন লাভ করেন। এরপর তিনি "দ্য ফাইনাল কাউন্টডাউন" (১৯৮০); রবার্ট ডি নিরো ও রবার্ট ডুভলের সাথে "ট্রু কনফেশন্স" (১৯৮১) এবং ডাস্টিন হফম্যানের সাথে "টুটসি" (১৯৮২) চলচ্চিত্রে অভিনয় করেন। তিনি "দ্য বেস্ট লিটল হোরহাউজ ইন টেক্সাস" (১৯৮২) ও "টু বি অর নট টু বি" (১৯৮৩) চলচ্চিত্রে অভিনয় করে শ্রেষ্ঠ পার্শ্ব অভিনেতা বিভাগে একাডেমি পুরস্কারের মনোনয়ন লাভ করেন। ১৯৮৪ সালে তিনি "ডেথ অব আ সেলসম্যান" নাটকের ব্রডওয়ে পুনঃমঞ্চায়নে হফম্যানের সাথে অভিনয় করেন। পরের বছর এই নাটকের "টেলিভিশন চলচ্চিত্ররূপে" তাদের পুনরায় একসাথে দেখা যায়। এই টিভি চলচ্চিত্রে অভিনয়ের জন্য ডারনিং সীমিত ধারাবাহিক বা বিশেষ অনুষ্ঠানে সেরা পার্শ্ব অভিনেতা বিভাগে প্রাইমটাইম এমি পুরস্কারের মনোনয়ন লাভ করেন।
১৯৯০ সালে তিনি টেলিভিশনে সীমিত ধারাবাহিক "দ্য কেনেডিস অব ম্যাসাচুসেটস"-এ মার্কিন ডেমোক্র্যাটিক রাজনীতিবিদ জন এফ. ফিট্‌জেরাল্ডের ভূমিকায় অভিনয় করে শ্রেষ্ঠ পার্শ্ব অভিনেতা বিভাগে গোল্ডেন গ্লোব পুরস্কার অর্জন করেন। একই বছর তিনি টেনেসি উইলিয়ামসের "ক্যাট অন আ হট টিন রুফ"-এর ব্রডওয়ে পুনঃমঞ্চায়নে "বিগ ড্যাডি" চরিত্রে অভিনয় করেন। মঞ্চে তার এই অভিনয়ের জন্য তিনি মঞ্চনাটকে শ্রেষ্ঠ চরিত্রাভিনেতা বিভাগে টনি পুরস্কার ও ড্রামা ডেস্ক পুরস্কার অর্জন করেন।
১৯৯৯ সালে ব্রডওয়েতে থিয়েটার হল অব ফেমে ডারনিংয়ের নাম অন্তভুক্ত করা হয়। ১৪তম বার্ষিক স্ক্রিন অ্যাক্টরস গিল্ড পুরস্কারে তাকে আজীবন সম্মাননা পুরস্কারে সম্মানিত করা হয়। ২০০৮ সালের ৩১শে জুলাই হলিউড ওয়াক অব ফেমে তার শ্রদ্ধেয় জেমস ক্যাগনির নামাঙ্কিত তারকার পাশে তার নামাঙ্কিত তারকা খচিত হয়।
চার্লস ডারনিং ২০১২ সালের ২৪শে ডিসেম্বর বড়দিনের সন্ধ্যায় ম্যানহাটনে তার নিজ বাড়িতে মৃত্যুবরণ করেন। মৃত্যুকালে তার বয়স হয়েছিল ৮৯। তাকে আর্লিংটন জাতীয় সমাধিতে সমাহিত করা হয়।
২০১২ সালের ২৭শে ডিসেম্বর ব্রডওয়ে মঞ্চগুলো তার সম্মানার্থে মঞ্চের আলো কমিয়ে রাখে। "দ্য নিউ ইয়র্ক টাইমস" তাকে এবং একই দিনে মৃত্যুবরণকারী অভিনেতা জ্যাক ক্লুগম্যানকে "সাধারণকে উজ্জীবিত করা অসাধারণ অভিনেতা" বলে অভিহিত করে। "দ্য হাফিংটন পোস্ট" তাদের দুজনকে "বিরাট চরিত্রাভিনেতা" বলে আখ্যায়িত করে।